cook with love bakery สาขามีโชคพลาซ่า ตั้งอยู่หน้าทางเข้าริมปิงสาขามีโชคเลยค่ะ เปิด 10.30 - 20.30 น. ทุกวันค่ะ

ร้านนี้จะมีเครป และชีสทาร์ตแค่นั้นค่ะ ในส่วนของเครปนั้นจะมีรสชาติให้เลือก 6 รสชาติค่ะ คือ รสต้นตำรับกลิ่นวนิลา , ชาเขียว ,ชาโคล บาร์บีคิว , ใบเตย , ราสเบอร์รี่ , สตรอเบอร์รี่ และ เครปเย็น (ในวันที่เราไป มีแค่บางรสชาติแค่นั้นค่ะ ชาโคล ,ชาเขียว และ เครปเย็นยังไม่มีค่ะ) 

เครปที่นี่เหมือนร้านทั่วไปค่ะ คือสามารถเลือกท้อปปิ้งได้ตามใจชอบ ซึ่งราคาท้อปปิ้งเริ่มตั้งแต่ 5 บาท จนถึง 120 บาทเลยค่ะ หรือใครอยากทานเป็น signature ของร้าน ทางร้านก็แบ่งไว้ 3 ประเภทค่ะ คือ japanese style , european style และ thai style

วันนี้เลยลอง

1.ขาปูหิมะญี่ปุ่น อบชีส 490 บาท ได้ขาปูหิมะมา 2 ชิ้น และปูอัดอลาสก้า เต็มแผ่น โรยด้วยมอสซาเรลล่าชีสเต็ม ๆ รสชาติโดยรวม แป้งกรอบ เครื่องแน่น ชีสเต็ม ๆ แต่กินเยอะ ๆ ก็เลี่ยนเหมือนกันค่ะ

2. 4 cheese lover 160 บาท ได้ชีสมา 4 อย่างค่ะ คือ มอสซาเรลล่า ชีสรมควัน ชีสซอส และเชด้าชีส  เครปแผ่นนี้ มีแต่ชีสล้วน ๆ ค่ะ กัดทียืดทีค่ะ

3. เครป mix เอง อีก 2 ชิ้นค่ะ

4. ชีสทาร์ต ชิ้นละ 60 บาท สามารถเลือกเป็นกล่อง 4 ชิ้น หรือ 6 ชิ้นก็ได้ค่ะ ชีสทาร์ตสามารถเก็บไว้ในตู้เย็นได้ 7 วันค่ะ เราชิมตอนอุ่นร้อน ครีมชีสนิ่ม ๆ ค่ะ หอม มีความเปรี้ยวและกลิ่นเมอนนิด ๆ ค่ะ  สามารถเอาอุ่นร้อน หรือทานเย็น ๆ ก็ได้ค่ะ อร่อยไปอีกแบบ แต่ตัวแป้งทาร์ตค่อนข้างหนาไปนิดนะคะ

การบริการโดยรวม ค่อนข้างจะช้าค่ะ อาจเป็นเพราะร้านเพิ่งเปิดใหม่ ทำให้ลูกค้ามากันเยอะมาก ทำให้ต้องรอเครปนาน บางท่านรอเกือบชั่วโมง  คนรับออเดอร์ด้านนอกค่อนข้างมึน ๆ งง ๆ ค่ะ สำหรับใครที่จะซื้อเฉพาะทาร์ตให้ติดต่อช่องทางด้านข้างค่ะ ที่มีตู้ชีสทาร์ตโชว์ เพราะถ้ารอสั่งออเดอร์ที่พนักงานรับออเดอร์อาจจะช้านิดนึง

ส่วนรสชาติโดยรวม ทุกคนที่ไปทานลงมติว่า เครปเหมาะที่จะทานแบบของหวานมากกว่า เพราะพอมาทานแบบคาวปุ๊ป อาจจะค่อนข้างเลี่ยน ไส้ที่ได้ค่อนข้างเยอะค่ะ แต่เชฟจะเหลือแผ่นแป้งในส่วนขอบไว้เยอะมาก เกือบ 2 นิ้ว กว่าจะกัดแป้งเครปและกว่าจะโดนไส้ไปนานเลย แป้งเครปหนาค่ะ กรอบ อร่อย

ส่วนของวัตถุดิบไม่ครบ แป้งบางรสชาติยังไม่มา และเครปเย็นมีตอนเย็น ซึ่งทางร้านควรจะติดป้ายบอกค่ะ เพราะเราตั้งใจไปชิมเครปเย็น อยากรู้ว่ารสชาติเป็นไงที่เลือกมาช่วงบ่าย เพราะหลีกเลี่ยงมาช่วงเย็น คนจะเยอะค่ะ

ในส่วนเรื่องราคา แล้วแต่บุคคลค่ะ เพราะที่นี่เขาบอกใช้วัตถุดิบเกรดพรีเมี่ยมค่ะ 

(เป็นความคิดเห็นส่วนตัวค่ะ ช่วงที่เราไปเกือบบ่ายสอง ลูกค้าทะยอยมาเรื่อย ๆ ค่ะ ยืนงงอยู่หน้าร้านนิดนึง เพราะไม่รู้ต้องสั่งออเดอร์กับใคร บัตรคิวตรงไหน จนเห็นคนรับออเดอร์ ใช้เวลารอเครป 4 ชิ้น เกือบชั่วโมงค่ะ )